kardosdrur/scandi-wiki huggingface dataset:
Helge Rode

Helge Rode (16. oktober 1870 i København – 23. marts 1937 på Frederiksberg) var en dansk digter, forfatter og kritiker.

Søn af højskoleforstander Gotfred og Margrethe Rode, bror til journalisten og politikeren Ove Rode, dattersøn af politikeren Orla Lehmann. Hans mor flyttede til Norge med sine to sønner i 1879 efter farens død og giftede sig med den norske skribent, redaktør, posør og folketaler Erik Vullum. Dermed tilbragte Helge Rode sine ungdomsår i Norge.

Helge Rode var gift med digteren Edith Rode, med hvem han fik fire børn, Asta, Gregers, Mikal og Ebbe. Ebbe blev en berømt skuespiller. Helge Rode var bidragyder og medarbejder ved bl.a. Politiken, Illustreret Tidende og Berlingske Tidende.

I Helge Rodes forfatterskab er skuespillet Moderen med digte som Min pige er så lys som rav og Som en rejselysten flåde med musik af Carl Nielsen, samt Du gav os de blomster, som lyste imod os med melodi af Otto Mortensen. De findes i Højskolesangbogen og sidstnævnte i Kulturkanonen. I 1896 skrev han digtet Der er ingenting i verden så stille som sne, der er sat i musik af både Thomas Laub og Povl Hamburger. Han er begravet på Frederiksberg Ældre Kirkegård.

Niels Birger Wamberg har skrevet og fortalt levende om Rode.

Bøger 
 Engberg, Hanne: En digters historie – Helge Rode 1870-1937, Gyldendal, 1996. .
 Schmidt, Peter: Dødsmotivet i Helge Rodes lyriske digtning med særligt hensyn til digtsamlingerne "Hvide Blomster" og "Ariel" (inkl. bibliografi), Forlaget GMT, 1971. .

Sange 
 Sange på Wikisource

Priser 
 Drachmannlegatet, 1918

Eksterne henvisninger 
 Helge Rode på Dansk Forfatterleksikon
 Samlede værker online og Forfatterportræt  på Arkiv for Dansk Litteratur
 

Digtere fra Danmark
Sangskrivere fra Danmark
Danskere i 1800-tallet
Danskere i 1900-tallet
Litteraturkritikere fra Danmark
Personer i Kraks Blå Bog (afdøde)
Journalister ved Politiken
Personer fra København
Personer i Dansk Biografisk Leksikon
Modtagere af Fortjenstmedaljen i guld
Journalister ved Berlingske
Dansksprogede forfattere fra Danmark
Personer med enkeltværker i Kulturkanonen
Gratismagasin

Et gratismagasin er et magasin, der er gratis for læserne. Når der således hverken er abonnements- eller løssalgsindtægter, må magasinets økonomi sikres enten ved reklameindtægter eller ved at udgiveren betragter magasinet som en del af sin PR- og informationsvirksomhed.

Danske gratismagasiner
 Dagens Puls
 Magasinet Kbh
 Ud & Se
 Monarch Magazine
 Gamereactor
 Gaffa
 Young Inc
 Magasinet Uorden
 Bolig Indretning
 Magasinet Liv&Stil

Se også
Gratisavis

Tidsskrifter
Lister
Pink

Pink henviser til flere artikler:

 Pink (farve)
 Pink – Amerikansk sangerinde
Brændstofblandinger med ætanol

Bio95 (også kaldet E05) er et biobrændstof bestående af blyfri 95 oktan benzin, med 5 % 1. generations bioætanol.

Bio95 blev introduceret i Danmark den 30. maj 2006 af olieselskabet Statoil, der sælger produktet igennem deres servicestationer.

E10 er en type biobrændstof med et indhold på 10% bioætanol og 90% benzin.

På det svenske marked er al benzin "E05" som er det samme som "Bio95". I Sverige sælger nogle tankstationer yderligere E 85 som består af 85 % ethanol og 15 % benzin. Det kræver dog specieltilpasning af motorens indsprøjtning og tænding for bilen kan fungere på en så høj andel ætanol.

Brændstoffer og brændsler
Syntetiske brændstoffer
Kulbrinter
ICE

Forkortelsen ICE kan have følgende betydninger:

 In Car Entertainment
 In case of emergency
 InterCityExpress
 Interactive Connectivity Establishment
 U.S. Immigration and Customs Enforcement
Nils Jönsson (Oxenstierna)

Nils Jönsson (Oxenstierna) (født i begyndelsen af 1390'erne (senest 1394), død omkring 1450-51) var svensk rigsforstander 1448. Han var rigsråd fra omkring 1432, høvedsmand på Borgholm 1436, høvedsmand på Stäkeholm omkring 1438, høvedsmand på Nyköpingshus fra omkring 1442 til 1448 eller 1449, ridder 1441 samt rigsforstander januar-juni 1448, sammen med sin bror Bengt Jönsson (Oxenstierna). 1418 overtog han Djursholm hvor han byggede et slot og grundlagde et gods.

Tjek fødsels- og dødsår
Regenter fra Sverige
Nils Jønsson
Berrit Kvorning

Sidse Berrit Kvorning (født 14. september 1949, død 11. juli 2019) var en dansk skuespillerinde. Hun var uddannet fra Statens Teaterskole i 1974 og har gennem årene spillet på en række teatre.

Kvorning medvirkede blandt andet i tv-serierne Huset på Christianshavn, Ugeavisen, TAXA, Hotellet, Rejseholdet og Krøniken. Hun har også indspillet enkelte film af hvilke kan nævnes Piger i trøjen 2 (1976), Alt på et bræt (1977), Vinterbørn (1978), Jydekompagniet 3 (1989), Den eneste ene (1999) og Anja og Viktor - Kærlighed ved første hik 2 (2001).

Karriere 
Berrit Kvorning debuterede i 1974 på Aalborg Teater i Goldonis Pigerne fra Chiozza og i 1975 på TV i Panduros Bertram og Lisa. Fra 1978 medvirkede hus desuden i revy og kabaret og markerede sig i diverse genrer med stærkt nærvær i såvel store som i mindre roller. Hun fik sit gennembrud som Abigail i Heksejagt på Gladsaxe Teater (1977). Derefter arbejdede hun freelance i København, bl.a. i Autumn and Winter på CaféTeatret (1989) og i titelrollerne i Marquise de Sade på Aveny Teateret (1989) og i Staffan Valdemar Holms moderne version af Strindbergs Frøken Julie på Park Teatret (1992). Berrit Kvorning viste på Nørrebro Teater sit talent for komedien som Musen Polyhymnia i musicalen Mød mig på Cassiopeia (1979) og for farcen i Michael Frayns Koks i kulissen (2000). Hun fandt ind i det voksne rollefag som Grevinde Rosina i Mogens Pedersens åbningsforestilling Figaros bryllup på Aalborg Teater (1985). I 1999 spillede hun Forstanderinden på Teater Grob i forestillingen af samme navn og endnu en dyster eksistens på Husets Teater (2000) i Erling Jepsens Kuren.

Sansen for lystspillet kom igen til syne på Det Kongelige Teater (2002) i Yasmina Rezas Liv x 3 og i 2003 i Staffan Valdemar Holms opsætning af Schillers Kabale og kærlighed. Berrit Kvorning optrådte desuden på TV i 3 søstre, Ludvigsbakke, After Magritte – og i populære serier fra Huset på Christianhavn til Rejseholdet. I 1991 skabte hun i samarbejde med Piv Bernth og Britt Bendixen sang- og danseforestillingen Kys og Kaos på Bådteateret, og i 1997 stod hun sammen med Tove Hyldgaard og Henrik Krogsgaard til søs på Cafe Liva i mini musicalen Skønne Skår. Berrit Kvorning har også været med i DR P1's storhedstid som scene for radioteater og lyrik, både som skuespiller og som producent af egne udsendelser – herunder 4 omgange Kvart i ni.

Udvalgt filmografi 
 Piger i trøjen 2 (1976)
 Alt på et bræt (1977)
 Vinterbørn (1978)
 Jydekompagniet 3 (1989)
 Den eneste ene (1999)
 Anja og Viktor - Kærlighed ved første hik 2 (2001)

Tv-serier 
 Huset på Christianshavn (afsnittet Meyers far; 1975)
 Ugeavisen
 TAXA
 Hotellet
 Rejseholdet
 Krøniken

Referencer

Eksterne henvisninger 
 
 

Skuespillere fra Danmark
Modtagere af Ole Haslunds Kunstnerfonds legat
Personer i Kraks Blå Bog (afdøde)
Modtagere af Teaterpokalen
Rock and Roll Circus

Rock and Roll Circus er en myteomspunden film fra 1968 af og med bl.a. The Rolling Stones.

Filmen blev optaget til britisk tv den 11. og 12. december 1968, og skulle have været vist som en opfølger til Stones' album Beggars Banquet, der var udsendt blot en uge forinden, men medlemmerne i The Rolling Stones var ikke tilfredse med resultatet, og filmen blev aldrig vist som planlagt, men lå hengemt, indtil den i 1996 blev udsendt på DVD.

I filmen medvirkede foruden The Rolling Stones bl.a. også The Who, Jethro Tull med den senere Black Sabbath-guitarist Tommy Iommi, der erstattede Mick Abrahams, som døde kort forinden, samt Marianne Faithful og Yoko Ono. Den indeholder også en forrygende konstellation bestående af John Lennon, Eric Clapton, Keith Richards og Mitch Micthell.

Optagelserne var plaget af problemer. Scenen var ikke færdig, da optagelserne begyndte. Der var problemer med at ændre opstillingerne mellem de enkelte numre, og kameraerne brød sammen, så optagelserne trak ud til tidligt om morgenen.

Hvor filmen måske ikke musikalsk kunne leve op til forventningerne, de deltagende musikere taget i betragtning, er den med tiden blevet et historisk monument, der har fanget tidsånden fra 1960'erne midt mellem The Beatles' Sgt. Pepper's Lonely Hearts Club Band fra 1967 og Woodstock-festivallen i 1969, og den indeholder da også sekvenser, der set i bakspejlet sætter visse dele i rockens historie i relief.

Man ser John Lennon optræde uden The Beatles. En syg og svækket Brian Jones optræder med The Rolling Stones for sidste gang, og dør blot 7 måneder efter optagelserne. Tony Iommi krediteres som Jethro Tulls guitarist i rulleteksterne, men bliver aldrig en del af bandet – og andre af de medvirkende musikere er i dag døde.

Men man får også Ian Anderson i den klassiske positur, stående på et ben, mens han spiller på sin tværfløjte. Pete Townshend demonstrerer sine møllevinger på guitaren, mens Roger Daltrey svinger sin mikrofon, som var det en yo-yo. Yoko Onos velkendte, skrigende sang er også med, og ikke mindst en Mick Jagger, der i bar overkrop ligger på scenen, og afslutter koncerten.

Og så indeholder filmen en masse af den musik, der med tiden skulle blive klassiske rock-numre.

Rock and Roll Circus blev vist på DR i 2006.

Medvirkende 

 Ian Anderson
 Clive Bunker
 Eric Clapton
 Glenn Cornick
 Roger Daltrey
 Jesse Ed Davis
 Marianne Faithfull
 Ivry Gitlis
 Nicky Hopkins
 Tony Iommi
 Mick Jagger
 Brian Jones
 Julius Katchen
 John Lennon
 Julian Lennon
 Donyale Luna
 Taj Mahal
 Mitch Mitchell
 Keith Moon
 Yoko Ono
 Keith Richards
 Pete Townshend
 Charlie Watts
 Bill Wyman

 samt klovne, trapez-artister og gøglere

Eksterne henvisninger 
 
 Bagism: Library: Rolling Stones Rock and Roll Circus

Roll Circus
Musikfilm fra Storbritannien
Britiske film fra 1968
Kettil Karlsson (Vasa)

Kettil Karlsson (Vasa) (født 1433, død 11. august 1465) var søn af Karl Kristiernsson (Vasa) og Ebba Eriksdotter Krummedige. 

Han var biskop i Linköping fra 1459 til 1465,1465. Han var i 1464 leder af et oprør mod Christian 1.; sad en kort tid som rigsforstander men hjemkaldte 
i juli Karl Knutsson (Bonde) til embedet, men overtog det igen i februar 1465.

Eksterne henvisninger 
 (Vasaätten, s. 767-69) 

 	

Regenter fra Sverige
Kettil Karlsson
Skandinaver fra middelalderen
Biskopper i Linköpings Stift
Kalmarunionen
Lift (arbejdsredskab)

En lift bruges tit ved mindre vedligeholdsarbejder, hvor det ikke kan svare sig at opstille et stillads og hvor det ikke er forsvarligt at bruge en stige.

Lifte bygges på mange forskellige måder, der ikke altid er direkte sammenlignelige, men grundlæggende findes der følgende lifttyper:

Sakselift 
En sakselift er relativt kompakt og løfter ved at krydsende bærearme hæver arbejdsplatformen lodret. Det betyder at liften bevæger sig i en dimension, resten må klares ved at køre med undervognen. Sakselifte er konstruktionsmæssigt blandt de stærkeste lifte og anvendes således ofte både til mandskabsløft samt i form af løfteborde til løft af tunge objekter i en lang række forskellige industrielle installationer.

Mobillift 
For det meste en lift til 1-3 personer monteret på en lastbil. De større modeller rækker ofte 10-50 m opad, og den kran der er grundelementet i køretøjet kan bevæge sig i tre dimensioner, hvilket gør at bilen sjældent skal flyttes under arbejdet.

Teleskoplift 
Minder ofte om en teleskoplæsser. Armen kan normalt kun bevæges i to dimensioner, men til gengæld kan undervognen ofte styre for- og baghjulene uafhængigt af hinanden, så man kan parkere optimalt for opgaven.

Edderkoppelift 
Navnet stammer fra den kompakte opbygning af støttebenene, der i udslået position står som insektben. Liften har som regel en arbejdshøjde fra 12 meter og op efter, de små kan trækkes på en almindelig anhænger, de store kræver en lastbil.

Tårnlift 
Denne type er monteret på et stationært tårn ligesom mange midlertidige elevatorer på byggepladser og fungerer på samme måde. Det kan diskuteres om denne model reelt er en lift. Modellerne er set op til 10 meter brede. Ved større afstande opsættes ofte to bæretårne for at forhindre at liften vælter hvis der kommer for meget vægt på den ene side.

Trailerlift 
Denne type er en trailerudgave af en mobillift, det vil sige det er udformet således den kan trækkes præcis som en anhænger kan. Arbejdshøjden for en trailerlift er typisk mellem 8-30 meter.

Se også 

 Redningslift

Løfteudstyr
Entreprenørmaskiner
Dansk Centralbibliotek for Sydslesvig

Dansk Centralbibliotek for Sydslesvig e.V. er det danske bibliotek i Sydslesvig. Sydslesvigs hovedbibliotek er beliggende i Nørregade tæt ved Flensborghus i Flensborg. Med sine tre lokalbiblioteker i Slesvig by, Husum og Egernførde samt to bogbusser dækker centralbiblioteket hele det sydlesvigske område. Bogbusserne er bibliotekstilbudet til dem, der ikke jævnligt har mulighed for at gå på bibliotekerne i Flensborg, Slesvig, Husum eller Egernførde. Det samlede udlån i 2013 var på godt 533.000 bind. Biblioteket servicerer desuden ca. 50 skolebiblioteker i Sydslesvig.

Biblioteket i Flensborg omfatter både et voksen- og et børnebibliotek. På bibliotekerne i både Flensborg, Slesvig og Husum er der trådløst netværk (hotspot), som bærbare computere eller smartphones kan kobles til. Til biblioteket er knyttet Den Slesvigske Samling (med over 56.000 bind fra hele Sønderjylland) og Studieafdelingen. Studieafdelingens og Den Slesvigske Samlings formål er at fremme forskning i Sønderjyllands og især Sydslesvigs historie og samfundsforhold. Afdelingen har stået for over 80 lokalhistoriske bogudgivelser. Biblioteket er desuden sekretariat for Folkeuniversitetet og tilbyder danskundervisning i samarbejde med Dansk Voksenundervisning i Sydslesvig. Siden 2008 har Nordisk Informationskontor i Sønderjylland også haft kontor på biblioteket. De otte informationskontorer i Norden er knyttet til både Nordisk Ministerråd og Foreningen Norden. Derudover samarbejder biblioteket med det tyske bibliotek i Søndergårdender og med bibliotekerne i både Syd- og Nordslesvig i dansk-tysk biblioteksforum.

Hovedbiblioteket i Flensborg fungerer også som et kulturhus med udstillinger og kulturelle arrangementer og deltager i den årligt tilbagevendende grænseoverskridende litteraturfestival litteraturfest.nu. Biblioteket er hjemsted for Sydslesvigs danske Kunstforening.

Historie 
Det danske biblioteksvæsen i Sydslesvig har rødder i den danske bogsamling i Flensborg fra 1891. Efter genforeningen i 1920 etablerede de danske sydslesvigere sit bibliotek i den historiske bygning Flensborghus. I 1925 var filialen i Slesvig kommet til og efter anden verdenskrig etableredes filialen i Husum ved vestkysten. I 1959 flyttede hovedbiblioteket ind i den nuværende moderne bygning tegnet af Holm & Grut efter en arkitektkonkurrence. I 1987 blev en ny tilbygning indviet ved samme tegnestue.

Billeder

Eksterne henvisninger 
 Bibliotekets Hjemmeside
 Biliotekets Studieafdeling
 Den Slesvigske Samling
 Biblioteket på Facebook
 Sydslesvigs Folkeuniversitet
 Nordisk Informationskontor i Sønderjylland 

Centralbiblioteker
Biblioteker i Tyskland
Uddannelse i Flensborg
Sydslesvig
Geobranding

Geobranding er branding af et geografisk område. I Danmark ses branding af steder typisk blandt kommuner.

Eksterne henvisninger 
Branding Aalborg 

Markedsføring
Ismarker

En ismarker er slang for en person med både dansk og islandsk tilknytning. I 2006 var der således, i følge Danmarks statistik, 7827 personer med islandsk og dansk tilknytning i Danmark. 

Island
Ord og vendinger
Pyramidekomplekset med sfinksen ved Giza

Pyramidekomplekset med sfinksen ved Giza omfatter i alt ni pyramider, hvoraf de tre største er opkaldt efter faraoerne Kheops, Khefren og Mykerinos. Dette er de græske navne. De ægyptiske navne er Khufu, Khafra og Menkaura. De seks øvrige pyramider er unavngivne. Tre ligger langs Kheops-pyramidens østside og tre langs med Mykerinos-pyramidens sydside.

Herudover er området fyldt med ruiner af templer og grave.

Sidst, men ikke mindst, finder vi her den velkendte sfinks, løven/katten med Khefrens hoved. Indenfor et område på ca 80 km ligger de betydeligste af Ægyptens pyramider, alle bygget under det 3. og 4. dynasti.

På knap 100 år er mere end 25 millioner tons kalkstensblokke brugt til dette enorme byggeri. Man skal dog være opmærksom på, at hver pyramide består af skaller uden på hinanden, og kun de yderste rækker i hver skal består af firkantede sten. Det vil sige, at det meste af pyramidens rumfang består af blandede skærver.

Alle pyramiderne ligger på den vestre Nilbred på grænsen mellem landbrugsland og ørken, netop der, hvor vejen til Dødsriget begynder. Man skal dog lige huske på, at Nilens løb har ændret sig; den løb tættere på de tre store pyramider i oldtiden.

Pyramidefelterne i tilknytning til oldtidsbyen Memphis, blandt dem pyramidekomplekset ved Giza, blev i 1979 opført på UNESCOs verdensarvsliste. Andre gravfelter i området, som også hører til dette verdensarvssted, er Saqqara, Dahshur, Abu Rawash og Abusir.

Se også 
 Den store pyramide i Giza
 Ægyptens pyramider
 Forhistoriske pyramider
 Pyramiderne i Teotihuacán, Monte Albán og Uxmal i Mexico.
 Keops skib

Eksterne henvisninger 

pyramidcam.com: PyramidCam Live
 DayCam view
Pyramiderne i Giza, virtuel tur 

Højkulturer
Forhistoriske stensætninger
Verdensarvsområder i Afrika
Egyptens geografi
Pyramider
Sankt Hans Kirke (Odense)

Sankt Hans Kirke er en kirke i Sankt Hans Sogn i Odense Kommune. Kirken ligger lige ved Odense Slot i centrum af Odense.
Eventyrdigteren H.C. Andersens dåb blev bekræftet i denne kirke i 1805.

Kirkens altermaleri er udført af den danske historiemaler Carl Bloch. Værket blev opsat i 1879 i forbindelse med kirkens hovedrestaurering (1877-1880). Motivet er bønnen i Getsemane. Oplyst af en kraftig lyskilde ses Jesus knælende på jorden, hvor han trøstes af en hvidklædt engel. I baggrundens nattemørke ses et udgået træ, mens en menneskemængde med fakler nærmer sig i maleriets højre side, varslende hændelserne på Langfredag. Maleriet er en spejlvendt og bearbejdet version af et af de i alt 23 malerier af Carl Bloch i Frederiksborg Slotskirke i Hillerød, som blev bestilt af brygger J.C. Jacobsen. Da Carl Blochs maleri i 1879 blev indsat i altertavlens storfelt, erstattede det kirkens tidligere altermaleri med et motiv af nadveren, udført af Hans Poulsen i 1717. Altertavlen er fra 1717 og udført af billedhuggeren Michael Tuisch. I altertavlens cirkulære topstykke ses fortsat Hans Poulsens maleri med motiv af korsfæstelsen. Carl Blochs altermaleri i Skt. Hans Kirke blev i 2010-2011 udlånt til en udstilling om Carl Bloch i Utah.

Reference

Eksterne kilder og henvisninger 
 Sankt Hans Kirke hos KortTilKirken.dk
 Sankt Hans Kirke hos danmarkskirker.natmus.dk (Danmarks Kirker, Nationalmuseet)

Kirker i Odense
Kirker i Fyens Stift
Kirker i Odense Amt
Mogens Frey

Mogens Frey (født 2. juli 1941 i Glostrup) er en tidligere professionel dansk cykelrytter.

Som amatør vandt Mogens Frey sølv i 4 km individuel forfølgelsesløb ved OL 1968 i Mexico og sammen med Gunnar Asmussen, Per Lyngemark og Reno Olsen guld i 4 km hold-forfølgelsesløb. Her vandt Vesttyskland i første omgang guldet, men blev diskvalificeret, fordi en af vesttyskerne havde skubbet en holdkammerat, hvilket ikke er tilladt.

Den bedrift Frey måske blev mest kendt for, var etapesejren på 9. etape af Tour de France 1970. Her besejrede han sin egen holdkaptajn, Joaquim Agostinho, der ganske vist kom først over målstregen, men straks efter blev diskvalificeret for at sætte hænderne på Mogens Freys styr og dermed holde ham tilbage i spurten. Dette var dermed den første danske etape-sejr i Tour de France nogensinde. Den næste kom først 13 år efter, i 1983, hvor Kim Andersen vandt 12. etape.

Eksterne henvisninger 

 

Mandlige cykelryttere fra Danmark
Olympiske mestre fra Danmark
Olympiske sølvmedaljevindere fra Danmark
Personer fra Glostrup
Deltagere for Danmark ved sommer-OL 1968
Medaljevindere ved sommer-OL 1968
Cykelryttere ved sommer-OL 1968
Saks

En saks var i nordisk jernalder og vikingetid et enægget sværd, en krigskniv. I dag er en saks et hængslet redskab, der bruges til at klippe i forskellige materialer, som primært kunne være papir eller pap. Der findes dog også andre typer af sakse, som bruges til andre formål. Kraftigere sakse bruges eksempelvis til at klippe i plastik, mad og metal.

En saks hed tidligere "et par sakse", således som det stadig gør på engelsk:"a pair of scissors".

Forskellige typer af sakse 
 Boltsaks
 Fjerkræsaks
 Køkkensaks
 Negleklipper
 Papirsaks
 Stofsaks

Historie 

Det mest sandsynlige er, at saksen blev opfundet omkring 1500 BC i Det gamle Egypten. 

De tidligst kendte sakse er fra Mellemøsten og er mellem 3.000 og 4.000 år gamle. De var af 'fjeder sakse' typen, bestående af to bronze blade forbundet ved håndtaget af et tyndt buet stykke bronze. Dette stykke tjente til at holde bladene sammen, når der blev trykket, og få dem til at springe fra hinanden, når der blev givet slip. 

Krydsbladede sakse blev opfundet af romerne omkring år 100 e.Kr. 
 
Punkt-forbundne sakse af bronze eller jern, hvor bladene var forbundne i et punkt mellem spidserne og håndtaget, blev brugt i det gamle Rom, Kina, Japan og Korea. Fjeder-sakse blev brugt i Europa helt op i 1500-tallet.

Noter 

Kilende værktøj
Enkle maskiner
Ulla Gottlieb

Ulla Margrethe Gottlieb (født 31. marts 1945) er en dansk skuespiller og teaterinstruktør.

Ulla Gottlieb stammer fra Bornholm. Hun blev uddannet fra Odense Teater i 1969 efter forinden at have læst hos skuespilleren Blanche Funch. Hun blev allerede ansat ved Odensen Teater fra 1966 og var der til 1970. Efterfølgende var hun tilknyttet forskellige teatre som Det Danske Teater, Folketeatret og Gladsaxe Teater. I løbet af 1980'erne skiftede hun gradvis til instruktion, og hun er særlig kendt for at instruere Lars Noréns dramatik. I de senere år har hun ofte arbejdet på svenske teatre som Göteborg Stadsteater og Helsingborg Stadsteater. I 1989 modtog hendes opsætning af Noréns Autumn and Winter (urpremiere) Teaterpokalen. I 2009 fik hun årets hæderspris hos Danske Teaterforeninger.

Gottlieb har også indspillet film og tv-produktioner som Nu går den på Dagmar (1972), Henrik og Pernille (tv, 1976), Vinterbørn (1978) og Guldregn (tv-serie og film, 1988).

Hun dannede på et tidspunkt par med skuespilleren Henning Jensen, med hvem hun har datteren Sarah Gottlieb.

Udvalgt filmografi 
 Nu går den på Dagmar – 1972
 Det gode og det onde – 1975
 Hjerter er trumf – 1976
 Vinterbørn – 1978
 Guldregn – 1988
 Bornholms stemme – 1999

Referencer

Eksterne henvisninger 
 

Skuespillere fra Danmark
Teaterinstruktører fra Danmark
Personer i Kraks Blå Bog
Modtagere af Teaterpokalen